b'\n_START_ARTICLE_\nJo\xc5\xbee \xc5\xbdupan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nNi\xc5\xbejo gimnazijo je obiskoval v Novem mestu in Ljubljani, tu tudi u\xc4\x8ditelji\xc5\xa1\xc4\x8de (1914\xe2\x80\x931919), potem vstopil med Maistrove borce za severno mejo. Kot u\xc4\x8ditelj je slu\xc5\xbeboval v \xc5\xa0kofji Loki (1920\xe2\x80\x931923), Poljanah nad \xc5\xa0kofjo Loko (1923/1924) in od 1924 v Litiji. Nemci so ga maja 1941 zaprli in julija z dru\xc5\xbeino izgnali v Varvarin (Srbija), kjer je dobil slu\xc5\xbebo u\xc4\x8ditelja. Konec 1944 je pri\xc5\xa1el v Beograd, delal v Slovenskem kulturno prosvetnem dru\xc5\xa1tvu Franc Rozman, ustanovil in urejal slovenski list Domovina. Od jeseni 1945 je bil urednik pri Dr\xc5\xbeavni zalo\xc5\xbebi Slovenije, kjer je vodil bibliografski oddelek, od 1948 je bil ponovno  u\xc4\x8ditelj v Litiji. Leta 1955 se je upokojil. Strokovno je deloval v okviru Jugoslovanskog u\xc4\x8diteljskog udru\xc5\xbeenja, bil 1932\xe2\x80\x931941 predsednik okrajnega odbora za Litijo, \xc4\x8dlan banovinskega vodstva, ustavanovil ekskurzijski odsek, organiziral ve\xc4\x8d u\xc4\x8diteljskih zborovanj okrajnih dru\xc5\xa1tev, bil med organizatorji prvih obmorskih po\xc4\x8ditni\xc5\xa1kih kolonij slovenske mladine. V krajih, kjer je slu\xc5\xbeboval, je sodeloval pri prosvetnih prireditvah, Sokolu Slovenskem planinskem dru\xc5\xa1tvu, v Litiji posebej \xc5\xa1e pri Ljudski univerzi (vodja), Foto klubu (pobudnik in 1. predsednik) in uvajal smu\xc4\x8danje._NEWLINE_Publicisti\xc4\x8dno se je udejstvoval v raznih listih vse od dija\xc5\xa1kih let do smrti. V knjigi Zasavje v plamenih NOB, I (1952) obravnava prete\xc5\xbeno na podlagi spominskih pri\xc4\x8devanj leto 1941 na Litijskem. Pripravil je domoznanske bro\xc5\xa1ure (vse v samozalo\xc5\xbebi): Mesto Litija (1952), Slatina Radenci 1882\xe2\x80\x931952 (1952), Okraj Ljubljana okolica (1953) in Ljubljanska okolica (1954). V \xc5\xa1tevilnih \xc4\x8dlankih je o\xc5\xbeivljal spomin na zgodovinske dogodke in zanimivosti, populariziral planinstvo in turizem, pisal reporta\xc5\xbee, \xc5\xa1aljive lovske zgodbe itd._NEWLINE_Uredni\xc5\xa1ka dejavnost je bila ve\xc4\x8dinoma povezana z u\xc4\x8diteljskim ali zalo\xc5\xbeni\xc5\xa1kim poklicem: leta 1934 je uredil edino \xc5\xa1tevilko Mlade Jugoslavije, po osvoboditvi pa 3 letnike Kronolo\xc5\xa1kih pregledov prosvetnih delavcev (1946\xe2\x80\x931948; sestavljal pregled zgodovinskih dogodkov), Vodnik po razstavi \xc5\xa1olstva LRS (razstavo je  tudi organiziral), Borba slovenskih ljudskih mno\xc5\xbeic za svobodno \xc5\xa1olo (1948), bibliografski mese\xc4\x8dnik Slovenski tisk (1946\xe2\x80\x931947, od \xc5\xa1t. 3 naslov Na\xc5\xa1 tisk).  Sestavil je priro\xc4\x8dnik Kratice (1948), napisal besedila k Zemljevidom slovenske Koro\xc5\xa1ke (1948\xe2\x80\x931949). Uredil je prozno zbirko izseljenca Janka Roglja Kruh in srce (1962) in dodal spremno besedo. Zbiral je avtograme in pisma kulturnih delavcev (prvo zbirko so mu med okupacijo uni\xc4\x8dili Nemci) in nabral bogato fototeko svojih posnetkov.'